Her koster det flesk å sykle på fortauet

Hvert år får 18.000 syklister i København bot for brudd på trafikkreglene. I Oslo er tallet under 100.

5. nov. 2014 19:51 Sist oppdatert 19. oktober 2015

Aftenposten og Osloby vil gjøre sykkelbyen Oslo bedreGå inn på vårt digitale kartog fortell oss hvor du føler deg utrygg på sykkel.

I krysset H.C. Andersens Boulevard og Tietgens gade står politibetjent Jens S. Larsen med bøteblokken klar. Selv om syklistene i København er kjent for sin gode sykkelkultur, kjører politiet en hard linje for å få flest mulig til å overholde trafikkreglene.Hver dag er politiet ute på kontroll. Syklister som ikke følger trafikkreglene stoppes i ett sett. Villmannskjøring godtas ikke. Rødt lys er tabu. Det er også fortaussykling. Og det koster å gjøre feil: Prisen for å sykle på rødt lys er 1000 kroner i bot, fortaussykling koster 700 kroner. (Se faktaboks)

Lars Bluhme synes det er kjedelig å få bot, men har forståelse for at politiet følger opp syklister som ikke følger trafikkreglene og tar boten med et smil.

— Det er flott å sykle i København. Det blir bare bedre og bedre, sier Bluhme, før han ruller videre i retning jobben.

«De sier de har det travelt»

60 prosent av københavnerne sykler til og fra jobb og studier daglig. Politiet har valgt å ha høyt fokus på denne trafikantgruppen.

- Vi har kontroller nesten hver dag på ulike steder. Vi har også ukekontroller med fokus på syklister innimellom, forteller politibetjent Larsen.

Syklistene i København skylder på dårlig tid når de sykler på rødt.

— De sier de har det travelt. De fleste tar det pent når de blir stoppet, sier Jens S. Larsen.

I løpet av en halvannen times kontroll, skriver de gjerne ut mellom 20 og 30 forelegg. På ukekontrollene skriver de gjerne ut et sted mellom 100 til 200 forelegg om dagen. Årlig bøtelegges rundt 18.000 syklister i København for brudd på trafikkreglene. Majoriteten får bot fordi de sykler på rødt.

Kostbart med SMS fra sykkelsetet

Også syklister som snakker i mobiltelefonen blir stoppet. En københavner kommer syklende over krysset med mobilen på øret. Han får ikke snakke i fred.

— Jeg pleier å bruke handsfree når jeg sykler, men jeg fant den ikke i farten, forklarer Kenneth Johansen.

-Jeg pleier å bruke handsfree når jeg sykler, men jeg fant den ikke i farten, forklarer Kenneth Johansen, som får 1000 kroner i bot for å ha tatt en jobbsamtale på sykkelen. Rolf Øhman

Han har fått bot for å bryte trafikkreglene på sykkel tidligere og er ikke overrasket over å bli stoppet. Han stapper boten på 1000 kroner ned i lommen, finner frem handsfree´en og tråkker videre til jobben. Politibetjent Larsen påpeker at syklister må følge med i trafikkbildet når de sykler.

— Tidligere ga vi stort sett advarsel til syklister som snakket i mobilen. Men nå tekster eller snakker mange i mobilen mens de sykler. Så nå skriver vi også bøter for det også. Det er mange syklister i sykkelfeltet. Hvis én velter, drar han med seg flere, påpeker han.

afp000794276-8En2krXXuw.jpg Rolf Øhman

Får ned ulykkestallene

Ifølge Jens Jespersen, politiinspektør i Københavnpolitiets ferdselsavdeling, skyldes det høye fokuset på syklistene at de ofte er innblandet i ulykker:

79 prosent av dem som skades i trafikken i Københavns politikrets er syklister, knallertførere (mopedførere) og fotgjengere. Av ti drepte i trafikken i fjor var fire syklister og fire fotgjengere. – Det er ofte en grad av egen skyld involvert når bløte trafikanter (syklister, fotgjengere og førere av knallerter, red anm.) skades. Derfor gir det mening at politiet kontrollerer bløte trafikanter, herunder syklister, sier Jespersen.

Oslopolitiet: Har fokusert på andre trafikkproblemer

Ifølge Politidirektoratet ble det skrevet ut 35 forenklede forelegg til syklister som ikke overholdt trafikkreglene i løpet av første halvår i år.

23 av dem hadde kjørt på rødt lys, ti hadde syklet uten tent lys og én hadde kjørt i strid med skilting.

Det er Oslo politidistrikt som har skrevet ut flesteparten av foreleggene.

— Tidligere år har vi hatt aksjoner der vi har konsentrert oss om dem som sykler mot rødt lys. At det er skrevet ut så få forelegg i år, kan nok hovedsakelig begrunnes med at trafikkseksjonen har valgt å ha fokus på andre problemområder. Men vi tror og at tidligere aksjoner har hatt en preventiv effekt og at syklistene er blitt bedre trafikanter, sier politiinspektør Tore Soldal hos Oslo-politiet.

- Men det er blitt flere syklister på veiene. Mange sykler på rødt, kjører mot kjøreretningen og uten lys. Er det ikke behov for kontroller?

— Jo, altfor mange sykler på rødt lys og vi vil stoppe syklister som ikke følger trafikkreglene. Alle syklister vet at det er straffbart å sykle mot rødt lys og det er viktig at politiet håndhever regelverket slik at syklister vet at de risikerer å bli bøtelagt, sier Soldal.

NAF: Flere kontroller

Norges Automobil-Forbund (NAF) ønsker seg flere kontroller av syklister. Syklister er kjørende, på linje med bilister, mener de.

— Syklister skal forholde seg til trafikkreglene på samme måte som bilistene. Politiet bør ha aksjoner med jevne mellomrom for å statuere tydelig at trafikkreglene også gjelder for dem som sykler. Politiet må aksjonere såpass ofte at det er en reell fare for å bli bøtelagt, sier Inger Elisabeth Sagedal, kommunikasjonssjef i NAF.

De mener det er et problem at syklister tar seg friheter og sykler på rødt lys.

– I København har de en trafikkultur som handler om å stoppe opp og vise tegn. Der er det mindre konflikter og trafikken glir. NAF, Regjeringen og Oslo kommune vil at flere skal sykle. For å få til det, må det bygges en sykkelkultur her også. Syklister må også følge reglene, ikke ha holdninger som "Er det så nøye da?" Skal vi unngå konflikter mellom bilister og syklister må gruppene ha respekt for hverandre på veien, sier Sagedal.

Nesten hver dag er politiet i København ute i gaten for å kontrollere at syklistene ikke sykler på rødt, ikke snakker i håndholdt mobil, ikke sykler på fortauet eller bryter trafikkreglene på andre måter. Bøter deles ut med rund hånd. Rolf Øhman

Fakta Dette får du bot for i København 1000 kroner i bot for:Å benytte håndholdt mobiltelefon mens man sykler.Sykle på rødt lys.Sykle med tunge, lange eller brede gjenstander.700 kroner i bot for:Sykle uten tent lykt.Sykling på fortau og gangsti.Unnlate å holde seg til høyre i veibanen.Utilstrekkelige bremser.Gal plassering i veibanen når man svinger.Sykle flere enn to ved siden av hverandre ved siden av annet kjøretøy.Ikke å ha begge føtter på pedalene og minst en hånd på styret.Holde seg fast i annet kjøretøy.Når barn under seks år sykler uten ledsager.To personer på en sykkel.Kilde: Politiet i Danmark Vis mer